b'\n_START_ARTICLE_\nPseudo\xc8\x99tiin\xc8\x9b\xc4\x83\n_START_PARAGRAPH_\nPseudo\xc8\x99tiin\xc8\x9ba const\xc4\x83 \xc3\xaen cuno\xc8\x99tin\xc8\x9be, metodologii \xc8\x99i/sau practici care \xc3\xaencearc\xc4\x83 \xc3\xaen mod eronat, deliberat sau prin ignoran\xc8\x9b\xc4\x83, s\xc4\x83 treac\xc4\x83 drept \xc8\x99tiin\xc8\x9bifice._NEWLINE_Pseudo\xc8\x99tiin\xc8\x9ba este o metodologie, credin\xc8\x9b\xc4\x83 sau practic\xc4\x83, considerat\xc4\x83 de sus\xc8\x9bin\xc4\x83torii ei drept \xc8\x99tiin\xc8\x9bific\xc4\x83, sau care pare a fi \xc8\x99tiin\xc8\x9bific\xc4\x83 dar nu ader\xc4\x83 la o metodologie \xc8\x99tiin\xc8\x9bific\xc4\x83 adecvat\xc4\x83, lipsindu-i sus\xc8\x9binerea prin eviden\xc8\x9b\xc4\x83 sau caracterul plauzibil, sau statutul \xc8\x99tiin\xc8\x9bific confirmat. Termenul s-a format din prefixul grec pseudo- (fals, sau care se pretinde a fi) \xc8\x99i \xc8\x99tiin\xc8\x9ba (din latinescul scientia, \xc3\xaensemn\xc3\xa2nd \xe2\x80\x9ccunoa\xc8\x99tere\xe2\x80\x9d). Cea mai veche utilizare a acestei denumiri se consider\xc4\x83 ca apar\xc8\x9bin\xc3\xa2nd fiziologului francez Fran\xc3\xa7ois Magendie, care este considerat unul din pionierii fiziologiei experimentale._NEWLINE_Termenul este folosit \xc3\xaen sens peiorativ, pentru a desemna o \xc3\xaencadrare inadecvat\xc4\x83 sau \xc3\xaen\xc8\x99el\xc4\x83toare ca \xc8\x99tiin\xc8\x9b\xc4\x83. Corespunz\xc4\x83tor, cei care practic\xc4\x83 sau sus\xc8\x9bin o \xe2\x80\x9cpseudo\xc8\x99tiin\xc8\x9b\xc4\x83\xe2\x80\x9d sunt caracteriza\xc8\x9bi prin aceia\xc8\x99i termeni. Exist\xc4\x83 o divergen\xc8\x9b\xc4\x83 \xc3\xaentre filozofii \xc8\x99tiin\xc8\x9bei \xc8\x99i unii membri ai comunit\xc4\x83\xc8\x9bii \xc8\x99tiin\xc8\x9bifice referitor la posibilitatea unei distinc\xc8\x9bii obiective \xc3\xaentre \xe2\x80\x9cpseudo\xc8\x99tiin\xc8\x9b\xc4\x83\xe2\x80\x9d \xc8\x99i \xe2\x80\x9c\xc8\x99tiin\xc8\x9b\xc4\x83\xe2\x80\x9d._NEWLINE_Profesorul Paul DeHart Hurd consider\xc4\x83 c\xc4\x83 o mare parte din licen\xc8\x9bia\xc8\x9bii \xc3\xaen \xc8\x99tiin\xc8\x9b\xc4\x83 \xe2\x80\x9csunt \xc3\xaen stare s\xc4\x83 disting\xc4\x83 \xc3\xaentre \xc8\x99tiin\xc8\x9b\xc4\x83 \xc8\x99i diferitele pseudo\xc8\x99tiin\xc8\x9be precum astrologia, \xc8\x99arlatania, ocultismul, sau supersti\xc8\x9bia\xe2\x80\x9d. Dup\xc4\x83 cum se spune \xc3\xaen diferite cursuri despre introducerea \xc3\xaen \xc8\x99tiin\xc8\x9be, pseudo\xc8\x99tiin\xc8\x9ba este oricare subiect care pare a fi \xc8\x99tiin\xc8\x9bific la prima vedere, sau ai c\xc4\x83rui sus\xc8\x9bin\xc4\x83tori sus\xc8\x9bin c\xc4\x83 este \xc8\x99tiin\xc8\x9bific, dar care contravine condi\xc8\x9biilor de testare sau deviaz\xc4\x83 mult de la alte aspecte fundamentale ale metodelor \xc8\x99tiin\xc8\x9bifice. Funda\xc8\x9bia Na\xc8\x9bional\xc4\x83 pentru \xc8\x98tiin\xc8\x9b\xc4\x83 a SUA, \xc3\xaen raportul s\xc4\x83u \xe2\x80\x9cCredin\xc8\x9ba \xc3\xaen pseudo\xc8\x99tiin\xc8\x9b\xc4\x83\xe2\x80\x9d, ia \xc3\xaen considerare zece exemple de credin\xc8\x9be paranormale considerate ca fiind pseudo\xc8\x99tiin\xc8\x9bifice: percep\xc8\x9bia extrasenzorial\xc4\x83 (ESP), casele b\xc3\xa2ntuite, fantomele, telepatia, clarviziunea, astrologia, comunicarea mental\xc4\x83 cu mor\xc8\x9bii, vr\xc4\x83jitoarele, re\xc3\xaencarnarea, \xc8\x99i spiritismul._NEWLINE_Pseudo\xc8\x99tiin\xc8\x9ba este caracterizat\xc4\x83 de folosirea unor afirma\xc8\x9bii vagi, exagerate sau care nu se pot testa, supralicitarea confirm\xc4\x83rii \xc3\xaen detrimentul argument\xc4\x83rii, lipsa transparen\xc8\x9bei pentru teste realizate de al\xc8\x9bi exper\xc8\x9bi, \xc8\x99i o stagnare \xc3\xaen dezvoltarea teoriei.\n_START_SECTION_\nPrezentare general\xc4\x83\n_START_PARAGRAPH_\nStandardele pentru determinarea unui volum de cuno\xc8\x99tin\xc8\x9be, metodologii sau practici drept ne\xc8\x99tiin\xc8\x9bifice includ lipsa de rezultate experimentale, nefalsificabilitate, neaplicarea metodei \xc8\x99tiin\xc8\x9bifice sau a principiului parcimoniei (cunoscut \xc8\x99i ca Briciul lui Occam sau Lama lui Occam)._NEWLINE_Se consider\xc4\x83 adesea de c\xc4\x83tre unii comentatori ai fenomenului pseudo\xc8\x99tiin\xc8\x9bific c\xc4\x83 unele forme ale pseudo\xc8\x99tiin\xc8\x9belor nu sunt dec\xc3\xa2t o distrac\xc8\x9bie nevinovat\xc4\x83. Al\xc8\x9bii, a\xc8\x99a cum sunt Richard Dawkins \xc8\x99i Carl Sagan consider\xc4\x83 c\xc4\x83 toate formele de pseudo\xc8\x99tiin\xc8\x9b\xc4\x83 sunt d\xc4\x83un\xc4\x83toare, chiar dac\xc4\x83 nu ofer\xc4\x83 un pericol imediat pentru adep\xc8\x9bi._NEWLINE_Promovarea pseudo\xc8\x99tiin\xc8\x9belor se face din varii motive, de la simpla ignoran\xc8\x9b\xc4\x83 sau naivitate referitoare la natura \xc8\x99tiin\xc8\x9bei \xc8\x99i a metodei \xc8\x99tiin\xc8\x9bifice, merg\xc3\xa2nd p\xc3\xa2n\xc4\x83 la fraudarea deliberat\xc4\x83 realizat\xc4\x83 \xc3\xaen scopuri financiare sau politice._NEWLINE_Posibilitatea apari\xc8\x9biei pseudoproblemelor \xc3\xaen procesul cunoa\xc8\x99terii \xc8\x99tiin\xc8\x9bifice const\xc4\x83 \xc3\xaen natura contradictorie a raportului dintre subiect \xc8\x99i obiect, \xc3\xaen infinitatea obiectului cercet\xc4\x83rii \xc8\x99i caracterul inevitabil limitat al posibilit\xc4\x83\xc8\x9bilor cognitive ale subiectului \xc3\xaen orice moment dat, deta\xc8\x99\xc4\x83rii par\xc8\x9biale sau totale a subiectului de obiect \xc8\x99i a pierderii leg\xc4\x83turii cu el \xc3\xaen anumite verigi esen\xc8\x9biale ale ei, mai ales prin interven\xc8\x9bia unor factori psihologici \xc8\x99i sociologici.\n_START_SECTION_\nMetodologie \xc8\x99tiin\xc8\x9bific\xc4\x83\n_START_PARAGRAPH_\n\xc3\x8en timp ce standardele pentru a determina dac\xc4\x83 un set de cuno\xc8\x99tin\xc8\x9be, metodologii, sau practici este \xc8\x99tiin\xc8\x9bific poate varia de la domeniu la domeniu, o serie de principii de baz\xc4\x83 sunt unanim acceptate de c\xc4\x83tre oamenii de \xc8\x99tiin\xc8\x9b\xc4\x83. No\xc8\x9biunea de baz\xc4\x83 este c\xc4\x83 toate rezultatele experimentale ar trebui s\xc4\x83 fie reproductibile (Gauch, 2003, pp=3\xe2\x80\x935 ff), \xc8\x99i s\xc4\x83 poat\xc4\x83 fi verificate de c\xc4\x83tre alte persoane. Aceste principii urm\xc4\x83resc s\xc4\x83 asigure c\xc4\x83 experimente pot fi reproduse m\xc4\x83surabil \xc3\xaen acelea\xc8\x99i condi\xc8\x9bii, \xc8\x99i s\xc4\x83 permit\xc4\x83 investiga\xc8\x9bii suplimentare pentru a determina dac\xc4\x83 o ipotez\xc4\x83 sau teorie \xc3\xaen leg\xc4\x83tur\xc4\x83 cu fenomenele date este valabil\xc4\x83 \xc8\x99i de \xc3\xaencredere. Standardele solicit\xc4\x83 ca metoda \xc8\x99tiin\xc8\x9bific\xc4\x83 s\xc4\x83 poat\xc4\x83 fi aplicat\xc4\x83 peste tot, iar prejudec\xc4\x83\xc8\x9bile s\xc4\x83 poat\xc4\x83 fi controlate sau eliminate prin metode aleatorii, procedurile de prelevare a probelor s\xc4\x83 fie corecte, studiile s\xc4\x83 fie obiective, precum \xc8\x99i alte metode.. Toate datele culese, inclusiv condi\xc8\x9biile experimentale sau de mediu, se a\xc8\x99teapt\xc4\x83 s\xc4\x83 fie documentate pentru a fi reproduse \xc8\x99i puse la dispozi\xc8\x9bie pentru evaluare, permi\xc8\x9b\xc3\xa2nd experimentelor sau studiilor suplimentare s\xc4\x83 fie realizate pentru a confirma sau infirma rezultatele. Cuantificarea statistic\xc4\x83 a importan\xc8\x9bei, \xc3\xaencrederii, \xc8\x99i erorii sunt, de asemenea, instrumente importante pentru metoda \xc8\x99tiin\xc8\x9bific\xc4\x83.\n_START_SECTION_\nFalsificabilitatea\n_START_PARAGRAPH_\nLa mijlocul secolului 20, Karl Popper a extins criteriul de falsificabilitate pentru a distinge \xc8\x99tiin\xc8\x9ba de non-\xc8\x99tiin\xc8\x9b\xc4\x83. Falsificabilitatea \xc3\xaenseamn\xc4\x83 c\xc4\x83 un rezultat poate fi infirmat. De exemplu, o men\xc8\x9biune precum "Dumnezeu a creat universul" poate fi adev\xc4\x83rat\xc4\x83 sau fals\xc4\x83, dar niciun test nu poate fi conceput care s\xc4\x83 poat\xc4\x83 dovedi niciuna din posibilit\xc4\x83\xc8\x9bi; ea pur \xc8\x99i simplu se afl\xc4\x83 \xc3\xaen afara posibilit\xc4\x83\xc8\x9bilor \xc8\x99tiin\xc8\x9bei. Popper a folosit astrologia \xc8\x99i psihanaliza ca exemple de pseudo\xc8\x99tiin\xc8\x9b\xc4\x83, \xc8\x99i teoria relativit\xc4\x83\xc8\x9bii a lui Einstein ca exemplu de \xc8\x99tiin\xc8\x9b\xc4\x83. El a \xc3\xaemp\xc4\x83r\xc8\x9bit non-\xc8\x99tiin\xc8\x9ba \xc3\xaen formul\xc4\x83ri filosofice, matematice, mitologice, religioase \xc8\x99i metafizice, pe de o parte, \xc8\x99i formul\xc4\x83ri pseudo\xc8\x99tiin\xc8\x9bifice pe de alt\xc4\x83 parte, de\xc8\x99i nu a furnizat criterii clare pentru diferen\xc8\x9be._NEWLINE_Un alt exemplu care arat\xc4\x83 necesitatea distinct\xc4\x83 pentru o preten\xc8\x9bie de falsificabilitate a fost dus\xc4\x83 mai departe de Carl Sagan \xc3\xaen Lumea demonilor v\xc3\xa2na\xc8\x9bi, atunci c\xc3\xa2nd el vorbe\xc8\x99te despre un dragon invizibil pe care \xc3\xael are \xc3\xaen garaj. Ideea este c\xc4\x83 nu exist\xc4\x83 niciun test fizic pentru a confirma prezen\xc8\x9ba acestui dragon. Indiferent de ce test crezi c\xc4\x83 po\xc8\x9bi imagina, exist\xc4\x83 ulterior un motiv pentru care acel test nu se poate aplica la dragonul zbur\xc4\x83tor, astfel \xc3\xaenc\xc3\xa2t nimeni nu poate dovedi dac\xc4\x83 acesta exist\xc4\x83 cu adev\xc4\x83rat. Sagan afirm\xc4\x83 c\xc4\x83 "incapacitatea de a invalida ipoteza mea nu este deloc acela\xc8\x99i lucru cu a dovedi c\xc4\x83 este adev\xc4\x83rat\xc4\x83, explic\xc3\xa2nd \xc3\xaenc\xc4\x83 o dat\xc4\x83 c\xc4\x83 chiar dac\xc4\x83 o astfel de preten\xc8\x9bie ar fi adev\xc4\x83rat\xc4\x83, ea s-ar situa \xc3\xaen afara domeniului de cercetare \xc8\x99tiin\xc8\x9bific\xc4\x83.\n_START_SECTION_\nRefuzul de a recunoa\xc8\x99te problemele\n_START_PARAGRAPH_\n\xc3\x8en 1978, Paul Thagard a propus ca pseudo\xc8\x99tiin\xc8\x9ba s\xc4\x83 se disting\xc4\x83 de \xc8\x99tiin\xc8\x9b\xc4\x83 \xc3\xaen primul r\xc3\xa2nd prin faptul c\xc4\x83 ar fi mai pu\xc8\x9bin progresiv\xc4\x83 dec\xc3\xa2t teoriile alternative pe o perioad\xc4\x83 lung\xc4\x83 de timp, iar sus\xc8\x9bin\xc4\x83torii s\xc4\x83i nu reu\xc8\x99esc s\xc4\x83 recunoasc\xc4\x83 sau s\xc4\x83 rezolve probleme cu ajutorul teoriei. \xc3\x8en 1983, Mario Bunge a sugerat categoriile de "domenii de credin\xc8\x9b\xc4\x83" \xc8\x99i "domenii de cercetare", pentru a ajuta la a distinge \xc3\xaentre pseudo\xc8\x99tiin\xc8\x9b\xc4\x83 \xc8\x99i \xc8\x99tiin\xc8\x9b\xc4\x83, \xc3\xaen cazul \xc3\xaen care prima este \xc3\xaen primul r\xc3\xa2nd personal\xc4\x83 \xc8\x99i subiectiv\xc4\x83, \xc8\x99i cea de a doua implic\xc4\x83 o anumit\xc4\x83 abordare sistematic\xc4\x83.\n_START_SECTION_\nCritica termenului\n_START_PARAGRAPH_\nFilosofii \xc8\x99tiin\xc8\x9bei, cum ar fi Paul Feyerabend, au sus\xc8\x9binut c\xc4\x83 nu este nici posibil, nici de dorit, o distinc\xc8\x9bie \xc3\xaentre \xc8\x99tiin\xc8\x9b\xc4\x83 \xc8\x99i non-\xc8\x99tiin\xc8\x9b\xc4\x83. Printre problemele care pot face distinc\xc8\x9bia dificil\xc4\x83 este viteza variabil\xc4\x83 de evolu\xc8\x9bie \xc3\xaentre teoriile \xc8\x99i metodologiile \xc8\x99tiin\xc8\x9bei ca r\xc4\x83spuns la noile date. \xc3\x8en plus, standardele specifice aplicabile unui domeniu al \xc8\x99tiin\xc8\x9bei ar putea s\xc4\x83 nu fie aplicabile \xc3\xaen alte domenii._NEWLINE_Larry Laudan a sugerat c\xc4\x83 pseudo\xc8\x99tiin\xc8\x9ba nu are nicio semnifica\xc8\x9bie \xc8\x99tiin\xc8\x9bific\xc4\x83 \xc8\x99i este folosit\xc4\x83 \xc3\xaen principal pentru a descrie emo\xc8\x9biile noastre: "Dac\xc4\x83 am fi corec\xc8\x9bi \xc8\x99i ne-am situa de partea motiva\xc8\x9biei, ar trebui s\xc4\x83 renun\xc8\x9b\xc4\x83m la termeni precum "pseudo-\xc8\x99tiin\xc8\x9b\xc4\x83" \xc8\x99i "ne-\xc8\x99tiin\xc8\x9b\xc4\x83" din vocabularul nostru, acestea sunt doar fraze goale, care produc numai emo\xc8\x9bii pentru noi". De asemenea, Richard McNally afirm\xc4\x83, "Termenul de "pseudo-\xc8\x99tiin\xc8\x9b\xc4\x83" a devenit ceva mai mult dec\xc3\xa2t un motiv inflamator pentru demiterea rapid\xc4\x83 a adversarilor cuiva \xc3\xaen media," \xc8\x99i "C\xc3\xa2nd antreprenorii terapeutici au preten\xc8\x9bii pe seama interven\xc8\x9biilor lor, nu ar trebui s\xc4\x83 ne pierdem timpul \xc3\xaencerc\xc3\xa2nd s\xc4\x83 afl\xc4\x83m dac\xc4\x83 interven\xc8\x9biile lor se calific\xc4\x83 ca pseudo\xc8\x99tiin\xc8\x9b\xc4\x83. Mai degrab\xc4\x83, ar trebui s\xc4\x83 \xc3\xaei \xc3\xaentreb\xc4\x83m: De unde \xc8\x99tii c\xc4\x83 func\xc8\x9bioneaz\xc4\x83 interven\xc8\x9bia ta? Care este dovada ta"?\n_START_SECTION_\nPseudo\xc8\x99tiin\xc8\x9ba \xc3\xaen contrast cu proto\xc8\x99tiin\xc8\x9ba\n_START_PARAGRAPH_\nProto\xc8\x99tiin\xc8\x9ba, termen folosit pentru prima dat\xc4\x83 de filozoful american Thomas Kuhn \xc3\xaen 1970, desemneaz\xc4\x83 un termen folosit pentru a descrie o \xc8\x99tiin\xc8\x9b\xc4\x83 \xc3\xaentr-o stare embrionar\xc4\x83, a\xc8\x99a cum a fost alchimia pentru chimie. Exist\xc4\x83 astfel \xc8\x99i ipoteze proto\xc8\x99tiin\xc8\x9bifice, care nu au fost \xc3\xaenc\xc4\x83 testate adecvat utiliz\xc3\xa2nd metoda \xc8\x99tiin\xc8\x9bific\xc4\x83, dar care sunt \xc3\xaen rest relativ consistente cu \xc8\x99tiin\xc8\x9ba existent\xc4\x83, sau dac\xc4\x83 nu sunt ofer\xc4\x83, cel pu\xc8\x9bin, o motiva\xc8\x9bie rezonabil\xc4\x83 a inconsisten\xc8\x9bei._NEWLINE_Pseudo\xc8\x99tiin\xc8\x9ba, dimpotriv\xc4\x83, e deseori caracterizat\xc4\x83 de inexisten\xc8\x9ba unor teste adecvate sau m\xc4\x83car a posibilit\xc4\x83\xc8\x9bii lor, iar uneori e netestabil\xc4\x83 \xc3\xaen principiu. Lipsa testabilit\xc4\x83\xc8\x9bii nu o face \xc3\xaens\xc4\x83 adev\xc4\x83rat\xc4\x83, \xc3\xaentruc\xc3\xa2t lipsa probei nu este proba adev\xc4\x83rului._NEWLINE_Grani\xc8\x9bele dintre pseudo\xc8\x99tiin\xc8\x9b\xc4\x83, proto\xc8\x99tiin\xc8\x9b\xc4\x83 \xc8\x99i \xc8\x99tiin\xc8\x9ba real\xc4\x83 sunt deseori neclare pentru un nespecialist, uneori chiar \xc8\x99i pentru exper\xc8\x9bi._NEWLINE_Dac\xc4\x83 afirma\xc8\x9biile unei pseudo\xc8\x99tiin\xc8\x9be date pot fi testate experimental e posibil ca ea s\xc4\x83 fie \xc8\x99tiin\xc8\x9b\xc4\x83 real\xc4\x83, oric\xc3\xa2t de ciudate, uluitoare sau neintuitive ar fi. Dac\xc4\x83 \xc3\xaens\xc4\x83 nu pot fi testate, probabil e o pseudo\xc8\x99tiin\xc8\x9b\xc4\x83. Dac\xc4\x83 afirma\xc8\x9biile sunt inconsistente cu rezultatele experimentale existente sau cu teoriile considerate valide se prezum\xc4\x83 de obicei c\xc4\x83 e o pseudo\xc8\x99tiin\xc8\x9b\xc4\x83. Reciproc, dac\xc4\x83 afirma\xc8\x9biile unei "\xc8\x99tiin\xc8\x9be" nu pot fi testate experimental e posibil s\xc4\x83 nu fie de fapt o \xc8\x99tiin\xc8\x9b\xc4\x83 real\xc4\x83, oric\xc3\xa2t de evident\xc4\x83 sau intuitiv\xc4\x83 pare._NEWLINE_\xc3\x8en asemenea circumstan\xc8\x9be poate fi dificil de distins care dintre cele dou\xc4\x83 "\xc8\x99tiin\xc8\x9be" e valid\xc4\x83._NEWLINE_De exemplu at\xc3\xa2t sus\xc8\x9bin\xc4\x83torii c\xc3\xa2t \xc8\x99i detractorii Protocolului de la Kyoto asupra \xc3\xaenc\xc4\x83lzirii globale au recrutat oameni de \xc8\x99tiin\xc8\x9b\xc4\x83 pentru a sprijini pozi\xc8\x9bii contradictorii datorit\xc4\x83 scopurilor politice diferite. Practica \xc3\xaenrol\xc4\x83rii \xc8\x99tiin\xc8\x9bei \xc3\xaen serviciul politicii mai e numit\xc4\x83 "\xc8\x99tiin\xc8\x9b\xc4\x83 de gunoi".'